
ΘΕΜΑ: «Επανάληψη των αιτημάτων του ΤΕΕ/Τμήμα Ηπείρου σχετικά με τη Νέα Εγνατία Οδό – Αίτημα άμεσης και έγγραφης ενημέρωσης για τη μη ανταπόκριση του Υπουργείου»
ΣΧΕΤ.: Η από 09.04.2026 επιστολή του ΤΕΕ/Τμήματος Ηπείρου με αριθ. πρωτ. 216 και θέμα «Νέα Εγνατία Οδός – μόνιμες κυκλοφοριακές ρυθμίσεις και ενημέρωση χρηστών για θέματα ασφάλειας».

Κύριε Υφυπουργέ,
Στις 09.04.2026 το ΤΕΕ/Τμήμα Ηπείρου απηύθυνε προς εσάς την ανωτέρω επιστολή, με την οποία έθεσε υπόψη του Υπουργείου σειρά σοβαρών ζητημάτων που αφορούν τη λειτουργία, την οδική ασφάλεια, τις κυκλοφοριακές ρυθμίσεις, την αδειοδότηση των σηράγγων, το τεχνικό αντικείμενο της παραχώρησης, καθώς και τις οικονομικές επιβαρύνσεις που ενδέχεται να προκύπτουν για το Ελληνικό Δημόσιο και, κατ’ επέκταση, για τους πολίτες.
Παρά τη σοβαρότητα και τον τεχνικό χαρακτήρα των ζητημάτων που τέθηκαν, μέχρι σήμερα δεν έχει περιέλθει σε γνώση μας καμία απάντηση, ενημέρωση ή έγγραφη τοποθέτηση του Υπουργείου επί των συγκεκριμένων αιτημάτων μας.
Η πλήρης απουσία απάντησης, επί ένα σημαντικό χρονικό διάστημα από την υποβολή του εγγράφου μας, προκαλεί εύλογα ερωτήματα και δεν μπορεί να θεωρηθεί συμβατή με την ανάγκη διαφάνειας και ενημέρωσης για ζητήματα που αφορούν μία υποδομή εθνικής και περιφερειακής σημασίας.
Το ΤΕΕ/Τμήμα Ηπείρου δεν επανέρχεται για να επαναλάβει απλώς μία γενική αίτηση ενημέρωσης. Επανέρχεται διότι τα ζητήματα που τέθηκαν εξακολουθούν να είναι απολύτως επίκαιρα και, κυρίως, διότι δεν έχει δοθεί καμία ουσιαστική απάντηση στα συγκεκριμένα ερωτήματα που τέθηκαν.

Για τον λόγο αυτό ζητούμε εκ νέου την άμεση και πλήρη ενημέρωσή μας και, ειδικότερα, την παροχή των ακόλουθων στοιχείων:
1. Τα Προσαρτήματα της Σύμβασης Παραχώρησης, και ιδίως εκείνα που αναφέρονται αναλυτικά στην από 09.04.2026 επιστολή μας, μεταξύ των οποίων τα στοιχεία για τις υφιστάμενες μελέτες, τις άδειες σηράγγων, τον κατάλογο σηράγγων άνω των 500 μ., τον κατάλογο γεφυρών, το σύστημα διοδίων, τους βασικούς δείκτες απόδοσης, τις εργασίες αναβάθμισης και αδειοδότησης σηράγγων, καθώς και τα οικονομικά στοιχεία και τις προβλεπόμενες αποζημιώσεις.
2. Τον πλήρη και επικαιροποιημένο κατάλογο των σηράγγων άνω των 500 μ. που δεν είναι αδειοδοτημένες, καθώς και αναλυτική καταγραφή των υπολειπόμενων εργασιών που απαιτούνται για την ολοκλήρωση της αδειοδότησής τους.
3. Τα στοιχεία για τις εργασίες που απαιτούνται στις ήδη αδειοδοτημένες σήραγγες, με σαφή προσδιορισμό του φορέα που έχει τη σχετική συμβατική υποχρέωση και ειδικότερα εάν αυτές βαρύνουν τον παραχωρησιούχο ή το Ελληνικό Δημόσιο, λαμβανομένων υπόψη των σχετικών συμβατικών προβλέψεων.
4. Το αναλυτικό χρονοδιάγραμμα υλοποίησης των απαιτούμενων εργασιών, με σαφή προσδιορισμό του τεχνικού αντικειμένου, των επιμέρους παρεμβάσεων και του προβλεπόμενου κόστους, ιδίως για τις μη αδειοδοτημένες σήραγγες.
5. Την τεχνική και επιχειρησιακή τεκμηρίωση των προσωρινών μέτρων ασφαλείας και των εκτεταμένων κυκλοφοριακών ρυθμίσεων που εφαρμόζονται στην Εγνατία Οδό, ιδίως στις σήραγγες άνω των 500 μ., καθώς και ποιος φορέας εισηγήθηκε, αξιολόγησε και ενέκρινε τα συγκεκριμένα μέτρα.
6. Τις σχετικές μελέτες και το συνολικό κόστος των προσωρινών μέτρων, καθώς και την αξιολόγηση αυτών από την πλευρά του Δημοσίου, δεδομένου ότι από την τροποποίηση της Σύμβασης προκύπτουν οικονομικές επιβαρύνσεις που δύνανται να βαρύνουν το Ελληνικό Δημόσιο.
7. Το πλάνο εργασιών και το χρονοδιάγραμμα των παρεμβάσεων ανά τμήμα της οδού, όπως αυτό είχε διαμορφωθεί κατά την υποβολή της προσφοράς του παραχωρησιούχου, καθώς και τον τρόπο με τον οποίο προβλέπεται η μετάβαση από τα προσωρινά μέτρα ασφαλείας στην πλήρη και οριστική λειτουργική ασφάλεια των σηράγγων.
8. Πλήρη ενημέρωση για το οικονομικό αντικείμενο της παραχώρησης, συμπεριλαμβανομένης της προβλεπόμενης απομείωσης του τιμήματος, των αποζημιώσεων του παραχωρησιούχου, των απαιτήσεων («claims») που έχουν ήδη γνωστοποιηθεί ή πρόκειται να υποβληθούν και της πραγματικής δημοσιονομικής επιβάρυνσης του Ελληνικού Δημοσίου. Η αρχική επιστολή είχε θέσει ρητά το ζήτημα του τελικού ποσού που θα παραμείνει ως πραγματικό τίμημα υπέρ του Δημοσίου μετά την εφαρμογή των σχετικών συμβατικών προβλέψεων.
9. Ενημέρωση για την πορεία των εργασιών και των αδειοδοτήσεων των σηράγγων, καθώς και για το εάν εξακολουθούν να εφαρμόζονται προσωρινά μέτρα και, εφόσον εφαρμόζονται, για ποιο χρονικό διάστημα προβλέπεται η διατήρησή τους.
10. Ενημέρωση για τις επικείμενες μεταβολές στα διόδια και την προσθήκη νέων σταθμών, καθώς και για το καθεστώς απαλλαγών των τοπικών χρηστών κατά το μεταβατικό στάδιο.
Παράλληλα, λόγω του ότι δεν έχει υπάρξει καμία ενημέρωση για όλα τα παραπάνω , ζητάμε να μας ενημερώσετε το συντομότερο δυνατόν αν έχει παραληφθεί η επιστολή μας και αν έχει ολοκληρωθεί η επεξεργασία της. 
Θεωρούμε αυτονόητο ότι ζητήματα που αφορούν την οδική ασφάλεια, τη λειτουργία των σηράγγων, τη διαχείριση μιας υποδομής εθνικής σημασίας και τη δυνητική οικονομική επιβάρυνση του Δημοσίου δεν μπορούν να παραμένουν χωρίς σαφή και τεκμηριωμένη απάντηση.
Ιδιαίτερα δε όταν το ΤΕΕ/Τμήμα Ηπείρου, ως θεσμοθετημένος τεχνικός φορέας, έχει ζητήσει συγκεκριμένα τεχνικά, οικονομικά και συμβατικά στοιχεία, η απουσία οποιασδήποτε ανταπόκρισης δημιουργεί εύλογα την ανάγκη για την άμεση απάντηση σας.
Δεν είναι αποδεκτό ζητήματα που αφορούν την ασφάλεια των χρηστών, τη λειτουργικότητα της Εγνατίας Οδού και τη διαχείριση σημαντικών δημόσιων οικονομικών πόρων να αντιμετωπίζονται με σιωπή ή με παρατεταμένη εκκρεμότητα.
Το ΤΕΕ/Τμήμα Ηπείρου θα συνεχίσει να παρακολουθεί στενά την εξέλιξη των ζητημάτων αυτών, καθώς θεωρεί ότι η πλήρης λειτουργικότητα και η ασφάλεια της Εγνατίας Οδού, η διαφάνεια στη διαχείριση της σύμβασης παραχώρησης και η προστασία του δημόσιου συμφέροντος δεν αποτελούν ζητήματα που μπορούν να παραμένουν σε εκκρεμότητα.

